Virallinen lehti nro C 060 , 25/02/1998 s. 0012



KIRJALLINEN KYSYMYS E-0960/97 esittäjä(t): Monica Baldi (UPE) - komissiolle (13. maaliskuuta 1997) Aihe: Lihan kemiallinen käsittely Laatutuotteena pidetty rasvaton liha on myytti, jonka olemassaoloa ei ole tieteellisesti todistettu, ja sitä voidaan tuottaa ainoastaan käyttämällä beeta-agonisteihin (yleisesti astman hoitoon käytetty lääke) perustuvia kemiallisia aineita, jotka mahdollisesti ovat haitallisia kuluttajien terveydelle, koska ne aiheuttavat sydänvaivoja ja hermostollisia ongelmia. Nykyisin kuluttajia kehotetaan valitsemaan rasvattomia, maukkaita, helposti sulavia, helposti valmistettavia ja hinnaltaan kilpailukykyisiä tuotteita. Markkinointi, joka on pääasiallisesti suunnattu rasvattoman lihan tuotantoon, on todennäköisesti yksi syy moniin sairastapauksiin eräissä EU-maissa. Aikooko komissio 1. kehittää ruokaa ja elintarvikkeita koskevia tiedotuskanavia suurelle yleisölle terveyden suojelemiseksi, mikä on kansalaisten luovuttamaton oikeus ja toimielinten velvollisuus? Jos riittävää rahoitusta ei ole saatavissa, etusija olisi annettava naisten tietoisuuden lisäämiselle, koska naiset perinteisesti ovat yhteiskunnassa vastuussa ruokatavaroiden valinnasta. 2. helpottaa ajan tasalla olevan tiedon saattamista terveysalan ammattihenkilöstölle edellä mainituilla lääkkeillä käsitellyn lihan kliinisten vaikutusten diagnosoinnista ja hoidosta? Komission jäsenen Emma Boninon komission puolesta antama vastaus (3. heinäkuuta 1997) Lihan laatu riippuu useista tekijöistä, muun muassa eläimen rodusta, eläinten kasvatus- ja ruokintamenetelmistä sekä eläimen iästä teurastushetkellä. Rasvatonta lihaa on mahdollista saada turvautumatta kasvua edistäviin aineisiin. Liha muodostaa tärkeän osan ravitsemuksellisesti tasapainoisesta ruokavaliosta, mutta liiallisella eläinrasvojen syönnillä saattaa olla haitallisia terveysvaikutuksia. Beta-agonistien käyttö kasvun edistämistarkoituksiin on kielletty voimassa olevassa yhteisön lainsäädännössä. Komission tiedossa on, että beta-agonistien liiallinen ja laiton käyttö aiheuttaa myrkytyksiä. Komissio on pahoillaan, että jotkin tuottajat turvautuvat tällaisiin käytäntöihin. Komissio on jatkuvasti pyrkinyt käyttämään mahdollisimman suuressa määrin käytössään olevia oikeudellisia valtuuksia sen varmistamiseksi, että kasvua edistävien tekijöiden laiton käyttö saataisiin loppumaan, ja se aikoo toimia näin jatkossakin. Ei ole olemassa näyttöä siitä, että voimassa olevan lainsäädännön mukaisesti tuotetun rasvattoman lihan kulutuksesta olisi aiheutunut ruokamyrkytyksiä. 1. Komissio hyväksyi helmikuussa 1997 toimenpiteitä yksikköjensä uudelleenjärjestelyistä pyrkimyksenään parantaa ihmisten terveyden suojelua, erityisesti elintarvikkeiden alalla. Tiedon parempi levittäminen on yksi tämän tavoitteen saavuttamiseksi päätetyistä periaatteista. Elintarvikekasvatuksen alalla tapahtuva tiedottaminen on yksi osa tämän tavoitteen saavuttamiseksi toteuttavia toimia. Tiedottamisen on tapahduttava kansalaista lähinnä olevilla tasoilla, mutta myös yhteisön tasolla. Tämän alan tiedotuksen suuntaaminen erityisesti naisille riippuu tiedotuksessa käytettävistä strategioista, joista päätetään levitettävien tietojen mukaan. Tässä on kuitenkin huolehdittava siitä, ettei vahvisteta mitään stereotypioita, joiden voitaisiin katsoa olevan naisia syrjiviä. 2. Beta-agonistien käytön kieltämisestä kotieläintuotannossa annetun neuvoston direktiivin 96/22/EY ((EYVL L 125, 23.5.1996. )) säännösten pitäisi saada hoitavat eläinlääkärit ja tarkastajat lisäämään valppauttaan näiden aineiden laitonta käyttöä kohtaan niin karjanhoidon alalla tapahtuvassa toiminnassaan kuin teurastamovaiheessa toteuttamassaan valvonnassa. Lisäksi beta-agonisteja tutkiva yhteisön viitelaboratorio (BGVV - Berliini, Saksa) antaa kansallisille viitelaboratorioille jatkokoulutusta jäämien löytämiseksi eläimistä peräisin olevista elintarvikkeista. Tarkoituksena on parantaa näiden laboratorioiden analyysivalmiuksia, jotta jäämien valvontaan keskittyvien kansallisten valvontasuunnitelmien tehokkuus saataisiin optimoitua näiden aineiden löytämiseksi. On kuitenkin tärkeää korostaa, että jäsenvaltioiden tehtävänä on kouluttaa terveydenhuoltohenkilöstöä diagnosoimaan beta-agonisteilla käsitellyn lihan syönnistä aiheutuneiden myrkytysten kliinisiä oireita. Komissio on yleisemmässä, ihmisten äkillisiin myrkytystiloihin liittyvässä yhteydessä edistänyt yhteistyötä jäsenvaltioiden välillä ihmisten äkillisten myrkytystilojen ehkäisemistoiminnan ja hoidon parantamisesta 3. joulukuuta 1990 annetun neuvoston päätöslauselman ((EYVL C 329, 31.12.1990. )) mukaisesti. Tästä saattaa olla jäsenvaltioille apua edellä mainitussa diagnosoinnissa.